Maailma heaolu peitub meis endis          Et maailm oleks elamiseks parem paik
Meile kõigile meeldib olla maailmas, kus on hea ja turvaline. Mõnus on elada kohas, mida ümbritseb võimalikult vähe probleeme ning halbu inimesi. Selleks, et maailm oleks täis positiivsust, on vaja positiivseid inimesi ning palju abivalmidust ja heasüdamlikkust. Me ise peame väga palju ära tegema -  iga väiksemgi tegevus, mille tagajärjed on kõike muud kui negatiivsed, on suur samm lähemale sellele, et maailm oleks elamiseks parem paik.          
 Meid ümbritseb üle 7 miljardi inimese. Teatud osa on neist väga heasüdamlikud ning käituvad teistega ausalt. Nad annavad endast palju, et muuta maailm paremaks paigaks. Kahjuks peame arvestame ka sellega, et kõik pole sellised, rohkelt leidub Maal kurjust. Sellised inimesed ei oska teistega arvestada ja nad üritavad enda olukorda ainult parandada, mõtlemata millised probleemid see endaga kaasa võib tuua.                                                                                     
Et maailm oleks parem paik peaksime alustama enda muutmisega. Peame hakkama elama nii, et teised sellest kahju ei saaks. Tuleb olla väga sõbralik, nii inimeste kui ka looduse ja keskkonna vastu. Me ei tohi hävitada seda, mida meie esivanemad meile loonud on. Peaksime just looma midagi uut, mille üle järgmised põlvkonnad uhkust saaksid tunda. Teiste inimestega soojade suhete hoidmine on väga tähtis. Vihkamine võib põhjustada viha ka selles inimeses, keda vihatakse ning nii võib see negatiivsus levida paljudeni. Iga väike viga või eksimus käitumises võib suuresti kahjustada kogu maailma.                                                 Alati ei piisa sellest, kui inimene on suurepärane ning käitub väärikalt maailma heaolu suhtes. Tihti on vaja ka teisi õhutada, et nad hakkaksid rohkem tundma ja välja näitama armastust just oma lähedaste inimeste ning elupaiga vastu enda ümber. Ise särades on võimalik panna särama ka teised.                                                                                                                       Selleks, et maailm oleks elamiseks parem paik, pole vaja mingit raha ega suurt tööjõudu. Maailma heaolu sõltub meist endist. Kui ikka paljud inimesed ei soovi, et valitseks rahu siis seda rahu ei saa ka olema.
 Me vajame kõigi südamlikkust, et elu kvaliteet jõuaks nii kaugele, et saaksime julgelt väita, et meil on väga hea elada. 
Ma loodan, et ajapikku tehakse kõigile selgeks, et kurjusega ei jõua mitte kuskile ning headus on enamjaolt see, mis võidab.
Märksõna „Kangur“ 

Taevaskoja Sõnumi XX loomevõistluse essee IIIb koht: „Maailma heaolu peitub meis endis. Et maailm oleks elamiseks parem paik“, autor Kevin Kangur, Tõrva Gümnaasium, 12. klass. Et maailm oleks hea ja turvaline koht, on vaja positiivseid inimesi ning palju abivalmidust ja heasüdamlikkust. Alustama peaksime enda muutmisega.
Juhendaja perekonnaõpetuse õpetaja Katrin Priilaht
 

